
RAPORT DE SPECIALITATE
la proiectul de hotărâre privind modificarea Hotărârii Consiliului Județean Maramureș nr. 252/2026 privind aprobarea Regulamentului de organizare și funcționare a Comisiei locale de avizare integrată a documentațiilor de amenajare a teritoriului și a documentațiilor de urbanism a județului Maramureș

Regulamentul de organizare și funcționare a Comisiei locale de avizare integrată a documentațiilor de amenajare a teritoriului și a documentațiilor de urbanism a județului Maramureș și componența instituțională a acesteia au fost aprobate prin Hotărârea Consiliului Județean Maramureș nr. 252/2026. Ulterior adoptării, Direcția Arhitect Șef a procedat la verificarea regulamentului prin raportare la textele Codului, inclusiv cu ocazia elaborării regulamentului comisiei locale de avizare integrată a Municipiului Baia Mare, rezultând necorelările prezentate în continuare. Modificările aduse regulamentului sunt punctuale, structura și numerotarea acestuia rămânând neschimbate.

1. Expirarea termenului de conformare. Art. 19 alin. (2) prevedea că, la împlinirea termenului de 6 luni fără redepunerea documentației, președintele Comisiei constată închiderea procedurii și emite avizul nefavorabil, fără o nouă ședință. Pentru comisia locală de avizare integrată Codul nu reglementează închiderea procedurii la expirarea unui termen: art. 89 alin. (8) privește comisia națională, art. 76 alin. (3) privește invitația de retragere a documentației, iar art. 269 alin. (11) privește comisia de acord unic. Derogarea prevăzută pentru comisia națională nu are corespondent la nivel local, iar potrivit art. 92 alin. (3) și (9) din Cod avizul Comisiei se adoptă în ședință, pe baza procesului-verbal. Textul prevede acum că, la expirarea termenului, documentația se înscrie de drept pe ordinea de zi a primei ședințe, iar avizul nefavorabil se adoptă de Comisie, pe baza procesului-verbal. Aceeași soluție se aplică atunci când ultima documentație redepusă a fost constatată neconformă, iar documentația redepusă înăuntrul termenului se analizează până la capăt, chiar dacă termenul se împlinește în cursul analizei.

2. Numărul redepunerilor. Art. 20 alin. (4) admitea o singură redepunere după actul de comunicare integrat. Codul nu instituie o limită a numărului de redepuneri, ci un termen în care acestea se pot realiza. Textul prevede acum că documentația revizuită poate fi redepusă ori de câte ori este necesar, în interiorul termenului de conformare. În mod corespunzător, la art. 25 alin. (2) trimiterea la „închiderea procedurii” a fost înlocuită cu trimiterea la avizul nefavorabil adoptat potrivit art. 19 alin. (2). Pentru ca redepunerile să poată opera efectiv, art. 20 alin. (3) prevede acum că, atunci când documentația redepusă nu este conformă, iar neconformarea nu este minoră, neconformările se consemnează în procesul-verbal și se comunică solicitantului în vederea unei noi redepuneri, avizul nefavorabil adoptându-se numai în situațiile prevăzute la art. 17 lit. d).

3. Trimiteri interne. Au fost corectate trimiterile eronate din textul aprobat: la art. 4 alin. (1) și (2), componența instituțională a Comisiei este cuprinsă în anexa nr. 2 la hotărâre, nu în anexa nr. 1; la art. 23 alin. (1), limitele în care se formulează condițiile specifice de avizare sunt cele prevăzute la art. 13 alin. (3), nu la alin. (4).

4. Componența instituțională. Anexa nr. 2 a fost restructurată pe categoriile prevăzute la art. 91 din Cod: conducerea și secretariatul Comisiei; autoritățile administrației publice locale, potrivit art. 91 alin. (1) lit. a)-c); instituțiile, potrivit lit. d)-o); operatorii, potrivit lit. p)-t); completările, potrivit art. 91 alin. (2), cu indicarea temeiului legal la fiecare poziție. Au fost adăugați operatorii serviciului de iluminat public, potrivit art. 91 alin. (1) lit. s) din Cod, și operatorii serviciului de apă și canalizare din celelalte unități administrativ-teritoriale, potrivit lit. t), care nu figurau în lista aprobată. Inspectoratul de Stat în Construcții nu face parte din componență, motivarea fiind cuprinsă în nota nr. 8 la anexa nr. 2. Trimiterile din anexa nr. 2 la articolele regulamentului au fost corelate cu numerotarea acestuia.
Modificările nu afectează concepția generală și caracterul unitar al regulamentului. De aceea, potrivit art. 59 și art. 61 din Legea nr. 24/2000, republicată, cu modificările și completările ulterioare, se propune modificarea Hotărârii Consiliului Județean Maramureș nr. 252/2026 prin înlocuirea anexelor nr. 1 și nr. 2, astfel încât regulamentul și componența instituțională să fie disponibile într-o formă unică. Hotărârea Consiliului Județean Maramureș nr. 252/2026 rămâne în vigoare, iar protocoalele transmise instituțiilor membre în temeiul acesteia își păstrează valabilitatea.

Proiectul de hotărâre se supune procedurii de transparență decizională prevăzute de Legea nr. 52/2003 privind transparența decizională în administrația publică, republicată.

În conformitate cu aspectele mai sus menționate, apreciem că sunt îndeplinite condițiile pentru adoptarea proiectului de hotărâre privind modificarea Hotărârii Consiliului Județean Maramureș nr. 252/2026 privind aprobarea Regulamentului de organizare și funcționare a Comisiei locale de avizare integrată a documentațiilor de amenajare a teritoriului și a documentațiilor de urbanism a județului Maramureș.

